Łaz (CK/SN). Hdźež so w Roholnju (Riegel) šulerski bus zawróća, chce Łazowska gmejna lětsa jězdnju ponowić. To je jedne z dohromady 20 předewzaćow na lisćinje, kotruž je gmejnska rada na swojim wutornym posedźenju jednohłósnje wobzamknyła. Po spěchowanskej směrnicy sakskeho hospodarskeho ministerstwa dóstanu komuny kóžde lěto přiražku za wudźeržowanje dróhow, jeli swoje předewzaća hač do 15. měrca swobodnemu statej přizjewja. Ministerstwo samo poruča přiwzać do lisćiny takrjec rezerwowe naprawy, dokelž komuny pozdźišo žane přidatne projekty přizjewić njemóža.
szl_Latn